Ambasadorul SUA la NATO: Statele Unite vor răspunde la un atac și vor apăra România

Întrebat dacă armata SUA va apăra România în cazul unui atac al Rusiei, chiar dacă alți aliați precum Marea Britanie, Germania sau Franța n-ar oferi sprijin militar, ambasadorul Statelor Unite la NATO, Douglas Lutte, a declarat: „Da, Statele Unite vor răspunde la un atac armat asupra oricărui aliat din cei 27. O lectură atentă a Tratatului de la Washington (…) indică faptul că fiecare membru (NATO) are o responsabilitate individuală și în mod concertat cu alți aliați pentru a răspunde unui atac armat”.

„Statele Unite au un angajament obligatoriu din punct de vedere juridic prin Tratat să răspundă individual și în mod concertat cu cei 27 de aliați. Este important să amintim că avem o responsabilitate individuală și colectivă, iar SUA iau foarte în serios acest lucru. Și cred că cea mai bună dovadă că luăm foarte în serios obligația noastră de a ne apăra aliații, inclusiv România, este că suntem aici”, a spus Lute, referindu-se la prezența și participarea trupelor americane și a altor trupe aliate la exercițiile derulate în Europa de Est în ultimul timp.

„Prin umare nu doar spunem (că ne apărăm aliații) prin intermediul Tratatului de la Washington și a articolului 5, dar o și facem prin prezența noastră continuă. Puteți avea mare încredere că Statele Unite ale Americii sunt aici. Asta înseamnă să fii aliat”, a explicat ambasadorul american la NATO, în cadrul unei discuții telefonice cu jurnaliștii europeni, care a avut loc vineri.

Referitor la un sondaj publicat recent de Pew Research Center, potrivit căruia cetățenii din vestul Europei sunt reticenți în ceea ce privește folosirea forței militare pentru a apăra un aliat NATO împotriva Rusiei, Douglas Lute a explicat că acțiunile celor 28 de țări membre ale Alianței Nord-Atlantice arată „o imagine foarte diferită” de rezultatele sondajului.

Diplomatul american a dat ca exemplu misiunea din Afganistan, demarată în urmă cu 12 ani, la care participă toate cele 28 de state membre și 13 sau 14 parteneri ai Alianței, dar și deciziile luate de liderii NATO la summitul din Țara Galilor, de anul trecut.

„Un alt exemplu este Readiness Action Plan. Nu doar SUA participă la exercițiile derulate de la Marea Baltică până la Marea Neagră. Suntem alături de toți ceilalți aliați”, a subliniat Douglas Lute.